747/2020

Útdráttur

Kærður var úrskurður héraðsdóms þar sem X var gert að sæta nánar tilgreindu nálgunarbanni gegn A á grundvelli laga nr. 85/2011 um nálgunarbann og brottvísun af heimili. Í úrskurði Landsréttar var meðal annars vísað til þess að samkvæmt sakavottorði hefði X ekki sætt refsingu og þá hefði hann ekki áður sætt nálgunarbanni. Þrátt fyrir að vera undir rökstuddum grun um að hafa framið brot sem varðað gæti X refsingu samkvæmt almennum hegningarlögum hefði, eins og atvikum væri háttað, ekki verið sýnt fram á að lagaskilyrði stæðu til þess að X sætti nálgunarbanni. Því var ákvörðun lögreglustjóra þess efnis felld úr gildi.

Úrskurður Landsréttar

Landsréttardómararnir J-kk-nf H-kk-nf, K-kvk-nf S-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 23. desember 2020, sem barst réttinum ásamt kærumálsgögnum 28. sama mánaðar. Kærður er úrskurður Héraðsdóms Norðurlands eystra 21. desember 2020 í málinu nr. R[…]/2020 þar sem staðfest var ákvörðun sóknaraðila 10. desember 2020 um að varnaraðili skyldi sæta nánar tilteknu nálgunarbanni. Kæruheimild er í 3. mgr. 15. gr. laga nr. 85/2011 um nálgunarbann og brottvísun af heimili.

2 Sóknaraðili krefst staðfestingar hins kærða úrskurðar.

3 Varnaraðili krefst þess að hinn kærði úrskurður verði felldur úr gildi. Þá krefst hann þóknunar til handa skipuðum verjanda sínum.

Niðurstaða

4 Samkvæmt alið 4. gr. laga nr. 85/2011 er heimilt að beita nálgunarbanni ef rökstuddur grunur er um að sakborningur hafi framið refsivert brot. Varnaraðili er undir rökstuddum grun um að hafa […] 2020 framið refsivert brot gegn brotaþola. Þessu lagaskilyrði er því fullnægt.

5 Eftir 1. mgr. 6. gr. laga nr. 85/2011 verður nálgunarbanni aðeins beitt þegar ekki þykir sennilegt að friðhelgi brotaþola verði vernduð með öðrum og vægari hætti og skal þess þá gætt að ekki sé farið strangar í sakirnar en nauðsyn ber til. Þá segir í 2. mgr. greinarinnar að við mat samkvæmt 1. mgr. sé heimilt að líta til þess hvort sakborningur hafi áður þurft að sæta nálgunarbanni og hvort háttsemi hans á fyrri stigum hafi verið þannig háttað að hætta sé talin á að hann muni fremja brot sem lýst er í 4. gr.

6 Samkvæmt sakavottorði varnaraðila hefur hann ekki sætt refsingu. Þá hefur hann ekki áður sætt nálgunarbanni. Þrátt fyrir að varnaraðili sé undir rökstuddum grun um að hafa framið brot sem varðað getur refsingu samkvæmt almennum hegningarlögum nr. 19/1940 hefur, eins og atvikum er háttað, ekki verið sýnt fram á að lagaskilyrði standi til þess að varnaraðili sæti nálgunarbanni. Samkvæmt framansögðu verður ákvörðun lögreglustjórans á Norðurlandi eystra 10. desember 2020 þess efnis felld úr gildi.

7 Þóknun verjanda varnaraðila fyrir Landsrétti, sem ákveðin er að meðtöldum virðisaukaskatti eins og í úrskurðarorði greinir, greiðist úr ríkissjóði samkvæmt 38. gr. laga nr. 88/2008 um meðferð sakamála, sbr. 14. gr. laga nr. 85/2011.

Úrskurðarorð:

Felld er úr gildi ákvörðun lögreglustjórans á Norðurlandi eystra 10. desember 2020 um að varnaraðili, X, sæti nálgunarbanni til 10. mars 2021 samkvæmt 4. gr. laga nr. 85/2011 um nálgunarbann og brottvísun af heimili.

Þóknun verjanda varnaraðila fyrir Landsrétti, V-kk-ef H-kk-ef V-kk-ef lögmanns, 137.640 krónur, greiðist úr ríkissjóði.